**ELŐTERJESZTÉS**



BALATONBERÉNY KÖZSÉG ÖNKORMÁNYZATA

KÉPVISELŐ-TESTÜLETÉNEK

**2021. augusztus 26-i nyilvános rendkívüli ülésére**

**TÁRGY:**

**Hozzájárulás jelzálogjog bejegyzéséhez**

**ELŐADÓ:**

**Horváth László**

**polgármester**

Tisztelt Képviselő-testület !

Önkormányzatunk sikeresen pályázott a Veszprém-Balaton2023 pályázat keretében a balatonberényi Múltház felújítására OC-INF/1-2021-5520 pályázati kódszám alatt. Az elnyert támogatási összeg 70.270.164 Ft. A támogatási szerződés megkötése folyamatban van, az ezzel kapcsolatos hiánypótlás teljesítése megtörtént.

Mivel a megítélt támogatás összege meghaladja az 50.000.000 forintot, a Támogató hiánypótlásról szóló levelében értesítette önkormányzatunkat, mint támogatottat, hogy a pályázati felhívásban közzétetteknek megfelelően köteles az inkasszón túl egyéb garanciát is nyújtani, ami a szerződéskötés és a támogatási összeg kifizetésének feltétele.

A garancia nyújtására vonatkozóan a pályázati felhívás az alábbiakat tartalmazza:

**„8.2. Biztosíték nyújtására kötelezettek**

A kedvezményezett az ÁVR 84.§. (2) bekezdés figyelembevételével biztosíték(ok) nyújtására köteles az alábbiak szerint:

1. Biztosíték nyújtása a projekt fizikai befejezését követően, a fenntartási időszak

lezárultáig:

A kedvezményezett köteles a teljes támogatás összegének megfelelő mértékben valamennyi - jogszabály alapján beszedési megbízással megterhelhető - fizetési számlájára vonatkozó, a támogató javára szóló beszedési megbízás benyújtásáról szóló felhatalmazó nyilatkozatot adni a pénzügyi fedezethiány miatt nem teljesíthető fizetési megbízás esetére, a követelés legfeljebb harmincöt napra való sorba állítására vonatkozó rendelkezéssel együtt.

1. **A kedvezményezett a 50 millió forintot meghaladó támogatási összeg esetében a teljes támogatás összegének megfelelő mértékig szóló beszedési megbízás benyújtására vonatkozó felhatalmazó nyilatkozat mellett – a támogatás 50%- ának megfelelő mértékben az alábbi biztosítékok valamelyikét is köteles nyújtani:**

**- ingatlan jelzálogjog,**

**- bankgarancia,**

**- óvadék,**

**- garanciaszervezet által vállalt kezesség,**

**- biztosítási szerződés alapján kiállított – készfizető kezességvállalást tartalmazó–**

**kötelezvény, vagy**

**- az Áht. 92. § (1) bekezdése szerinti egyedi állami kezesség,**

**- hitelintézet által kiállított – készfizető kezességvállalást tartalmazó– kötelezvény.”**

A biztosítékot a támogatási jogviszony alapján fennálló kötelezettségek megszűnéséig kell nyújtani a kedvezményezettnek.

Ha az adott biztosíték a vonatkozó jogszabályok szerint valamely nyilvántartásba való

bejegyzéssel jön létre, a bejegyzés az előleg vagy a támogatás folyósításának feltétele. Zálogjog biztosítékként történő alkalmazásánál első ranghelyű jelzálogjogot kell előírni.

Telefonos egyeztetést követően a pályázat kezelője javasolta, hogy a pályázat tárgyát képező ingatlanra (Múltház) történő jelzálogjog bejegyzés képezze a biztosíték tárgyát, melyet a Támogató elfogad.

A Támogató tájékoztatása szerint a támogatási szerződés megkötésétől a projekt fizikai befejezéséig a teljes támogatási összeg, a projekt fizikai befejezésétől számított 3 évig a támogatási összeg 50 %-a erejéig bejegyzett jelzálogjog, valamint a teljes fenntartási időszakra vonatkozó (10 év) elidegenítési tilalom bejegyzése a megfelelő biztosíték. A jelzálogjog, valamint az elidegenítési tilalom bejegyzéséhez a képviselő-testületnek hozzá kell járulnia, mivel az önkormányzati vagyon megterhelése a képviselő-testület hatáskörébe tartozik. (Balatonberény Község Önkormányzat Képviselő-testületének az önkormányzati vagyongazdálkodásáról szóló 11/2013.(V.2.) önkormányzati rendeletének 25.§ (2) bekezdése)

A képviselő-testület hozzájáruló nyilatkozata a szerződéskötés, míg a garancia rendelkezésre állása (földhivatali bejegyzés) a támogatási összeg (előleg) kifizetésének feltétele.

Határozati javaslat:

1. Balatonberény Község Önkormányzat Képviselő-testülete hozzájárul, hogy a Balatonberény Község Önkormányzat tulajdonát képező Balatonberény belterület 445 hrsz. alatt felvett, „kivett tájház, lakóház, udvar” megjelölésű, ténylegesen Balatonberény, Kossuth u. 129. szám alatti ingatlanra az OC-INF/1-2021-5520 pályázati kódszám alatt megkötendő támogatási szerződés megkötésének és a támogatási összeg utalásának feltételeként a Veszprém-Balaton 2023 Zrt. (8200 Veszprém, Óváros tér 26., cégjegyzékszám:19-10-500277, adószám: 23701142-2-19) jogosult javára első ranghelyen jelzálogjog kerüljön bejegyzésre az alábbi feltételekkel

* a támogatási szerződés megkötésének napjától 2023. március 31. napjáig 70.270.164 Ft erejéig,
* 2023. április 1. napjától 2026. március 31. napjáig 35.135.082 Ft erejéig.

1. A képviselő-testület hozzájárul továbbá fenti jogosult javára a támogatási szerződés megkötésének napjától számított 10 év időtartamra az elidegenítési tilalom bejegyzéséhez.
2. A képviselő-testület felhatalmazza a polgármestert, hogy a jelzálogjog és az elidegenítési tilalom földhivatali bejegyzése érdekében bízza meg dr. Balázs György ügyvédet (8700 Marcali, Tóth Árpád u. 9.) a szükséges okiratok elkészítése és a földhivatal előtt a bejegyzési eljárás lefolytatása céljából.

Határidő: 2021. szeptember 1.

Felelős. Horváth László polgármester

Balatonberény, 2021. augusztus 17.

Horváth László

polgármester